- En dygtig politisk håndværker, ven og sparringspartner har valgt at stoppe i politik - det efterlader en følelse af tomrum. Sådan indleder rådmand i Job og Velfærd, Nuuradiin S. Hussein sit Facebook-opslag om manden, der efterhånden er blevet synonym med Aalborg Kommune, og som har siddet på borgmesterposten i mere end ni år. Det er naturligvis toppolitikeren, Thomas Kastrup-Larsen (S), der er tale om. Tirsdag meldte han nemlig ud, at han stopper til sommer, og det fik rådmanden til tasterne. - Chokket sidder stadigvæk i kroppen - der er naturligvis en stor respekt for Thomas’ beslutning, men hold fast byrådet og aalborggenserne mister en af de store politikere og ambassadører i og udenfor Aalborgs grænser, siger Nuuradiin S. Hussein, inden han gør det klart, at han håber på, at medierne vil respektere den proces Socialdemokratiet skal igennem for at finde en ny person til posten. 50-årige Thomas Kastrup-Larsen forlader politik per 31. juli 2023. Farvellet betyder, at der skal findes en arvtager. Hvem det skal være, skal partiet afgøre i de kommende måneder. TV2 Nord talte med Thomas Kastrup-Larsen tirsdag aften, efter han annoncerede sit stop. Se hele interviewet herunder

Referat:
Chokket sidder stadigvæk i kroppen, siger Nuuradiin S. Hussein.